James Newman (musiker)

**James Richard Newman** (født 1985 i Settle i North Yorkshire i England) er en engelsk vokalist og låtskriver, basert i London. Han er bror til popartisten John Newman. Under Brit Awards 2014 vant Newman pris i klassen «Årets britiske singel» som medkomponist for Rudimental-låten «Waiting All Night». Han har også samarbeidet med en rekke andre artister, blant andre Ed Sheeran, Armin Van Buuren og norske Matoma. Newman skulle ha representert Storbritannia i Eurovision Song Contest 2020 med sangen «My Last Breath». 18. mars 2020 avlyste imidlertid EBU konkurransen på grunn av koronaviruspandemien. Han representerte i stedet Storbritannia i konkurransen i 2021 med låten «Embers». Der endte han på sisteplass uten poeng.

## Bakgrunn
James Newman ble født i 1985 og vokste opp i Settle i North Yorkshire i Nord-England. Som barn ble han forlatt av sin far, og moren Jackie måtte ta seg av ham og lillebroren John alene. Moren forsørget familien som resepsjonist og tjente så lite som ett pund om dagen. Allerede som barn fattet Newman interesse for musikk, og han skrev og produsere låter sammen med lillebroren.

I 20-årene etablerte han seg som låtskriver i London, og han slo gjennom i 2013 som låtskriver for «Waiting All Night», fremført av Rudimental og Ella Eyre. Sangen toppet britiske UK Singles Chart og ble kåret til årets britiske singel under Brit Awards 2014. Senere fikk han en ny hit med låten «Blame», fremført av Calvin Harris og lillebroren John. Også denne låten gikk til topps på den britiske singellisten, og den toppet hitlistene i Finland, Sverige, Mexico og norske VG-lista. 

Han har også jobbet med en rekke kjente artister, blant andre kompisen Ed Sheeran, som sang vokal på «Lay It All on Me» sammen med Rudimental. Låten ble sertifisert med platina i både Storbritannia og USA. Newman har blitt Grammy-nominert to ganger, som medkomponist på låten «Coping» på Toni Braxtons album *Sex & Cigarettes*, og «Let ‘Em Talk» fra Kesha-albumet *Rainbow*.

Newman har også vært vokalist på flere sanger. Hans største hit kom i 2018 da han samarbeidet med den nederlandske DJ-en Armin Van Buuren. Sammen nådde de en fjerdeplass på nederlandske Nederlandse Top 40 med låten «Therapy». Samme år hadde han vokalen på låten «Lights Go Down» på albumet *One in a Million* til den norske musikkprodusenten og DJ-en Matoma.

27. februar 2020 kunngjorde BBC at Newman skulle representere Storbritannia i Eurovision Song Contest 2020 i Rotterdam i Nederland. Han skulle delta med låten «My Last Breath», som han har skrevet sammen med Adam Argyle, Ed Drewett og Iain James. Sistnevnte jobbet også med Aserbajdsjans vinnerlåt fra Eurovision Song Contest 2011, «Running Scared» med Ell & Nikki. Som ett av de fem store landene i konkurransen, var Storbritannia direktekvalifisert til finalen lørdag 16. mai 2020. På grunn av koronavirusutbruddet i Europa vinteren 2020 så EBU seg nødt til å avlyse konkurransen for å hindre spredning av koronaviruset SARS-CoV-2 og den medfølgende sykdommen covid-19.

BBC besluttet i stedet at Newman skulle få representere Storbritannia i finalen av Eurovision Song Contest 2021 lørdag 22. mai i Rotterdam i Nederland. Han deltok med låten «Embers» og endte på sisteplass uten poeng fra hverken seerne eller fagjuryene. Dette var andre gang Storbritannia fikk null poeng i konkurransen.

## Diskografi

### Som sanger

#### Singler (hovedartist)

* 2016 – «If You're Not Going to Love Me» (med DC Breaks)
* 2018 – «Therapy» (med Armin van Buuren)
* 2019 – «High on Your Love» (med Armin van Buuren)
* 2020 – «My Last Breath»
* 2021 – «Embers»

#### Singler (medartist)

* 2015 – «Coming Home» (Arno Cost feat. James Newman)
* 2015 – «Daylight to Midnight» (Night Safari feat. James Newman)
* 2018 – «Head Up» (Don Diablo feat. James Newman)
* 2018 – «Lights Go Down» (Matoma feat. James Newman)

## Referanser


## Eksterne lenker
* 
* 
* 
*